[{"text_idx": "#000001", "text": "Fel y mae dringfeydd yn rhan greiddiol o bleser seiclo yn gyffredinol, mae\u2019r dringwyr yn rhan greiddiol o ape\u0302l seiclo proffesiynol i nifer ohonom hefyd."}, {"text_idx": "#000002", "text": "Mae llawer iawn o lyfrau dros y blynyddoedd wedi mynd i\u2019r afael ag obsesiwn y ddynoliaeth gyda\u2019r mynyddoedd; y mwyaf adnabyddus efallai fyddai \u2018Mountains of the Mind\u2019 gan Robert Macfarlane wnaeth ennill sawl gwobr."}, {"text_idx": "#000003", "text": "Does dim prinder o\u2019r math yma o lyfr yn y gofod llyfrau seiclo chwaith, ond y diweddaraf i ychwanegu ato ydy Peter Cossins, a\u2019i gyfrol sydd aa\u0302r enw syml \u2018Climbers\u2019."}, {"text_idx": "#000004", "text": "Bu\u2019r gyfrol ar fy rhestr am gryn dipyn o amser cyn cael ei rhyddhau ym mis Mehefin, ac ro\u2019n i\u2019n gobeithio\u2019n eiddgar am lyfr cynhwysfawr fyddai\u2019n llwyddo i grisialu\u2019r wefr o ddringo ac obsesiwn y byd seiclo a\u0302\u2019r elfen yma o\u2019r gamp."}, {"text_idx": "#000005", "text": "Byddai\u2019r llyfr wedi gallu disgyn i un o ddau gategori - hanes neu ddadansoddiad/myfyrdod."}, {"text_idx": "#000006", "text": "\u2018Roeddwn rywfaint yn siomedig mai hanes dringwyr oedd prif ddiben y gyfrol. Mae\u2019n gronolegol, yn dilyn stori\u2019r dringwyr o\u2019r tro cyntaf i\u2019r Tour fynd i\u2019r Pyre\u0301ne\u0301es ym 1910 i\u2019r presennol ac i gampau Pogac\u030car."}, {"text_idx": "#000007", "text": "Er hynny, dydy o ddim yn teimlo\u2019n gydlynus rywsut, sy\u2019n beth od mewn gwirionedd. Ceir pennod am fenywod sydd wedi\u2019i luchio fewn i\u2019r canol rywle, ac sy\u2019n teimlo braidd fel \u2018add-on\u2019. Byddai\u2019r gyfrol wedi elwa cryn dipyn o gynnwys mwy o hanesion o\u2019r hen Tours de France i\u2019r menywod er enghraifft, yn fy nhyb i. Yn ogystal, mae fel pe bai\u2019n neidio o un dadl i un arall, sy\u2019n wendid o\u2019r trywydd llinell amser."}, {"text_idx": "#000008", "text": "Mi wnes i ddysgu tipyn go lew wrth ddarllen y gyfrol. Er fod ambell un ar lein wedi cwestiynu gwirionedd a thrachywirdeb rhai o\u2019r straeon sydd wedi eu cynnwys, mae\u2019n rhoi darlun cyflawn o lwybr y dringwyr yn y gamp. Mae\u2019n bosib mai\u2019n cyfrifoldeb ni wedyn fel darllennwyr yw dehongli a dadansoddi, a thynnu paralel rhwng oesoedd gwahanol."}, {"text_idx": "#000009", "text": "Er mwyn i mi fwynhau llyfr hanes - a dwi\u2019n ffeindio hynny\u2019n anodd, rhaid cyfaddef - mae\u2019n rhaid cael rhywfaint o ddadansoddiad a rhywfaint o amlinelliad o effaith ar heddiw."}, {"text_idx": "#000010", "text": "Mae hynny\u2019n ddiffygiol yn y gyfrol, a phan fo ymgais i ddadansoddi neu fyfyrio, mae\u2019n dyfynnu o gyfrol arall gan ailgylchu deunydd o waith eraill, megis Macfarlane."}, {"text_idx": "#000011", "text": "Er enghraifft, roeddwn i\u2019n meddwl fod y cysylltiad rhwng Catholigiaeth traddodiadol yng Ngholombia a\u2019u hymgais i ddilyn o\u0302l troed dioddefaint Crist ar Fryn Calfaria wrth ddringo ar feic yn hynod ddiddorol. Ond, yn anffodus, wedi ailgylchu hwn o un o lyfrau Matt Rendell oedd o."}, {"text_idx": "#000014", "text": "Felly, pe baech yn dymuno cyfrol fydd yn eich haddysgu\u2019n llwyr am ddatblygiad dringo o fewn y byd seiclo proffesiynol, am straeon ar rai o\u2019r dringfeydd enwocaf, am flas ar hanesion mawrion y gamp, yna ni fyddwch yn siomedig a\u2019r gyfrol hon."}, {"text_idx": "#000015", "text": "Pe baech, fodd bynnag, yn chwilio am rywbeth sy\u2019n llwyddo i ddod a rhyw nuance i\u2019r gofod hwn ar y silff lyfrau seiclo a chyfuno mwy o fyfyrdod a dadansoddiad, byddwn i\u2019n argymell rhoi darlleniad i \u2018Higher Calling\u2019 gan Max Leonard."}, {"text_idx": "#000017", "text": "Ac felly mae\u2019r chwilio\u2019n parhau am yr un llyfr fydd yn medru gwneud hynny."}]